b'\n_START_ARTICLE_\nDamir Feigel\n_START_SECTION_\n\xc5\xbdivljenje\n_START_PARAGRAPH_\nRodil se je o\xc4\x8detu Ivanu (Janezu), gozdnemu svetniku, in materi Julijani Premerstein. Njegov stric je bil znani skladatelj Danilo Fajgelj (priimek si je poslovenil). Osnovno \xc5\xa1olo je dokon\xc4\x8dal \xc5\xa1e v Idriji, gimnazijo je obiskoval \xc5\xbee v Gorici v letih 1890\xe2\x88\x921900, nato pa je vpisal pravo na Dunaju, ki ga ni dokon\xc4\x8dal. \xc4\x8ceprav po rodu Idrij\xc4\x8dan je vse svoje ustvarjalno in delovno obdobje pre\xc5\xbeivel v Gorici, kjer je opravil precej\xc5\xa1nje kulturni\xc5\xa1ko in narodnozavedno delo. Poleg Franceta Bevka je bil najvidnej\xc5\xa1i knji\xc5\xbeevnik v okupirani Primorski, vendar po 2. svet. vojni nekako pozabljen, \xc4\x8deprav politi\xc4\x8dno nikakor ni bil sporen, ravno nasprotno \xe2\x80\x93 \xc5\xa1e v visoki starosti se je po sodi\xc5\xa1\xc4\x8dih boril za pravico slovenskih zamejcev._NEWLINE_\xc5\xa0tudij prava je opustil deloma zaradi denarnih te\xc5\xbeav, zakoni in paragrafi pa mu tudi sicer niso preve\xc4\x8d di\xc5\xa1ali (to je opisal v kratki zgodbi Predpotopna po\xc5\xbere\xc5\xa1nost) vleklo ga je v literarne in uredni\xc5\xa1ke vode. V letih do konca prve svetovne vojne je objavljal v raznih glasilih: Je\xc5\xbeu (1902\xe2\x88\x921909), Osi (1905\xe2\x88\x921906), urednik je bil Rado Murnik, pra\xc5\xa1kem Doma\xc4\x8dem prijatelju (1904), ki ga je takrat urejala Zofka Kveder, in Kurentu (1918\xe2\x88\x921919) ter sodeloval pri razli\xc4\x8dnih podjetjih gori\xc5\xa1kega zalo\xc5\xbenika in tiskarja Andreja Gabr\xc5\xa1\xc4\x8dka (nekako od leta 1904 naprej). Tako je maja 1904 sprejel urednikovanje gori\xc5\xa1kega medicinskega lista Knajpovec, mese\xc4\x8dnika \xc2\xbbza negovanje zdravja po Kneipovem sestavu, za pouk, vzgojo otrok in zabavo\xc2\xab. Delal je \xc5\xa1e v uredni\xc5\xa1tvu liberalnega politi\xc4\x8dnega \xc4\x8dasnika So\xc4\x8da (1904\xe2\x88\x921906), bil aktiven pri akademskem ferialnem dru\xc5\xa1tvu Adria ter opravljal funkcijo tajnika napredne zveze narodnih kulturnih dru\xc5\xa1tev (1909\xe2\x88\x921910). Gorica je bila takrat kulturno zelo razgibana in dejavna, gotovo takoj za Ljubljano, k \xc4\x8demur je obilno pripomogel prav Gaber\xc5\xa1\xc4\x8dek s svojim neutrudnim delom, saj je v 15 letih izdal ve\xc4\x8d kot 200 knjig. Damir Feigel se je v celoti posvetil narodnozavednemu delovanju, skrbi za slovensko tiskano besedo in kasneje vedno bolj tudi pisateljevanju. Gorice ni ve\xc4\x8d zapu\xc5\xa1\xc4\x8dal, edinole ko ga je leta 1916 v begunsko tabori\xc5\xa1\xc4\x8de Steinklamm in v \xc5\xa1tajersko Lipnico pregnala vihra prve svetovne vojne. Tam je tudi uredil Slovenski begunski koledar za leta 1917. \xc5\xa0e pred koncem vojne se je vrnil v Gorico, kjer je po vojni postal tajnik Zveze narodnih dru\xc5\xa1tev (okrog 150 dru\xc5\xa1tev), tajnik \xc5\xbeupanske zveze, ustanovljene leta 1918 z namenom pospe\xc5\xa1itve obnove razdejane de\xc5\xbeele, in odbornik Gori\xc5\xa1ke Matice._NEWLINE_Po prvi svetovni vojni je sodeloval pri \xc4\x8dasnikih Gori\xc5\xa1ka stra\xc5\xbea, Edinost, Mladika, bil sourednik pri zadnji \xc5\xa1tevilki tr\xc5\xbea\xc5\xa1kega Na\xc5\xa1ega glasu ter se priklju\xc4\x8dil Gori\xc5\xa1ki Matici, kjer sta s Francetom Bevkom od leta 1926 urejala njen koledarski in knji\xc5\xbeevni program ter tako vzdr\xc5\xbeevala tisto kontinuiteto slovenskega kulturnega \xc5\xbeivljenja, ki je tudi fa\xc5\xa1izem ni mogel uni\xc4\x8diti. Med drugim je Feigel sodeloval pri prevratni\xc5\xa1kem Bevkovem \xc4\x8cuku na palici. Ker je bil Bevk pogosto po sodi\xc5\xa1\xc4\x8dih in v zaporu, je moral Feigel ve\xc4\x8dkrat vse delo in odgovornost prevzeti na lastna ple\xc4\x8da. Fa\xc5\xa1isti\xc4\x8dna oblast ga je imela neprestano na muhi in budno spremljala vsak njegov korak, o \xc4\x8demer pri\xc4\x8da tudi slede\xc4\x8da dogodiv\xc5\xa1\xc4\x8dina. Feigel je povedal, da so ga obiskali funkcionarji finan\xc4\x8dne oblasti in hoteli pri njem odkriti, razkrinkati in zapreti nekega \xc4\x8darovnika brez dovoljenja, ki o\xc4\x8ditno dela na \xc4\x8drno. Zaplet je povzro\xc4\x8dil prevod naslova nove Feiglove knjige \xc4\x8carovnik brez dovoljenja, \xc2\xbbLo stregone senza la licenza\xc2\xab\xc2\xa0\xe2\x80\x93 fa\xc5\xa1isti\xc4\x8dna oblast je pre\xc5\xbeala na vsako malenkost, ki bi bila lahko povod za aretacijo odgovornih pri Matici in njeno ukinitev. V za\xc4\x8detku druge svetovne vojne je bil za tri tedne tudi sam zaprt. Sodeloval je tudi v domoljubni odporni\xc5\xa1ki organizaciji TIGR, kar je malo znano, in po\xc5\xa1iljal v partizane med osvobodilnim bojem Bevku ter drugim tovari\xc5\xa1em knjige in material, potreben za utemeljevanje narodnih zahtev._NEWLINE_Po drugi svetovni vojni je urejal koledar Gregor\xc4\x8di\xc4\x8deve zalo\xc5\xbebe, za katero je priredil tudi knji\xc5\xbeico Nekaj ruskih humoresk, med letoma 1947 in 1951 pa je bil odgovorni urednik obnovljene So\xc4\x8de, glasila Demokrati\xc4\x8dne fronte Slovencev v Italiji. V So\xc4\x8di je urejeval tudi rubriko Strelovod. Ve\xc4\x8dkrat je bil tudi na zato\xc5\xbeni klopi, leta 1950 skupaj s prijateljem Andrejem Budalom. Z Viljemom Nanutom je leta 1950 izdal knjigo Bene\xc5\xa1ka Slovenija. Prav med obema vojnama, ko je bilo primorskim Slovencem najte\xc5\xbeje, je njegovo ustvarjalno delo do\xc5\xbeivelo razcvet. Umrl je v osemdesetem letu na Gradi\xc5\xa1\xc4\x8du pri Prva\xc4\x8dini, kamor se je iz Gorice umaknil zaradi bolezni._NEWLINE_Kritiki Feiglu niso bili naklonjeni, tudi v literarnih zgodovinah mu je posve\xc4\x8denega bolj malo prostora, mnogo ve\xc4\x8d simpatij si je pridobil med bralstvom, saj France Bevk (1949: 917) pi\xc5\xa1e, da v \xc4\x8dasu med obema vojnama \xc2\xbbv Slovenskem Primorju ni bilo hi\xc5\xa1e, ki je spo\xc5\xa1tovala slovensko tiskano besedo in bi v svoji knji\xc5\xbeni omari ne imela tudi Feiglovih knjig\xc2\xab\xc2\xa0(naklade so zna\xc5\xa1ale preko 20.000 izvodov), kajti za Primorce pod fa\xc5\xa1izmom so imela njegova dela posebno ceno. Andrej Budal ga poleg Murnika, Ale\xc5\xa1ovca in Mil\xc4\x8dinskega uvr\xc5\xa1\xc4\x8da med na\xc5\xa1e najve\xc4\x8dje humoriste.'